22.9.2022
MT
Il-Ġurnal Uffiċjali tal-Unjoni Ewropea
C 363 A/11
Għall-ħolqien tal-listi ta’ riżerva, il-Bord tas-Selezzjoni jivverifika l-files tal-kandidati bl-ogħla punteġġi, f’ordni dekrexxenti tal-punteġġi, sakemm jintlaħaq l-għadd mixtieq għal kull qasam tal-kandidati li jkunu rnexxew.
Il-files tal-kandidati l-oħra ma jiġux ivverifikati.
Għalhekk, il-listi ta’ riżerva skont il-qasam se tinkludi biss l-ismijiet ta’ dawk il-kandidati eliġibbli li jkunu ġabu l-punteġġi minimi meħtieġa fit-testijiet kollha, kif ukoll l-ogħla punteġġi globali, minn total ta’ 170, fit-testijiet għall-valutazzjoni tal-kompetenzi ġenerali u relatati mal-qasam.
Hawnhekk, “170” jirrappreżenta s-somma tal-ogħla punteġġi possibbli fit-testijiet għall-valutazzjoni tal-kompetenzi ġenerali (70) u fl-intervista relatata mal-qasam (100).
L-ismijiet jiġu elenkati f’ordni alfabetiku.
Il-listi ta’ riżerva se jkunu disponibbli għas-servizzi ta’ reklutaġġ.
Il-kandidati kollha li jkunu għamlu t-testijiet fiċ-ċentru ta’ evalwazzjoni jirċievu passaport ta’ kompetenza li jkun fih feedback kwalitattiv mill-Bord tas-Selezzjoni.
Il-passaporti ta’ kompetenza tal-kandidati magħżula se jkunu disponibbli wkoll għas-servizzi ta’ reklutaġġ.
L-inklużjoni f’lista ta’ riżerva mhijiex dritt jew garanzija li persuna tiġi rreklutata. 5.
OPPORTUNITAJIET INDAQS U AĠEVOLAZZJONI RAĠONEVOLI
L-EPSO jagħmel l-almu tiegħu biex japplika politika ta’ opportunitajiet indaqs fil-konfront tal-kandidati kollha.
Il-kandidati li għandhom xi diżabbiltà jew kundizzjoni medika li tista’ taffettwa l-kapaċità tagħhom li jagħmlu t-testijiet, għandhom jindikaw dan fil-formola tal-applikazzjoni tagħhom u jimxu mal-proċedura biex jitolbu aġevolazzjoni raġonevoli kif deskritta fir-Regoli ġenerali annessi ma’ dan l-avviż (ara l-Anness III, taħt it-Taqsima 1.3.).
Wara li jeżamina t-talba tal-kandidati kif ukoll id-dokumenti mehmuża rilevanti, l-EPSO jista’ jikkonċedi aġevolazzjoni raġonevoli fejn jitqies neċessarju.
Fuq is-sit web tal-EPSO, wieħed isib aktar informazzjoni dwar il-politika ta’ opportunitajiet indaqs tal-EPSO u kif tista’ tintalab aġevolazzjoni raġonevoli.